חשש כבד לחייו של אביתר אזרזר, בן למשפחה משכונת רמות בירושלים, שנראה לאחרונה לפני כשבועיים; ל'כיכר השבת' הגיע תיעוד מהחיפושים והסריקות שנערכו אחריו היום (שני).
מאז פרסמה אמש דוברות המשטרה את פנייתה לציבור הרחב, לסייע במאמצים לאיתורו של הנער בן ה-18, יצאו מתנדבי זק"א-תל אביב לחיפושים אחריו, באזור הערים רמת גן וגבעת שמואל, שחלקם - אלו המתועדים כאן - צולמו בידי עוברים ושבים.
ל'כיכר השבת' נודע, כי הוריו של הבחור השתתפו אף הם בסריקות, כשהם מביעים דאגה רבה ממצבו הנוכחי של בנם הנעדר.
בנוסף, פנה האב, הרב אליהו, בתחינה: "אני אבא של אביתר, ואני מבקש מכל אחד מכם, כל מי שיכול לעזור לנו למצוא קצה חוט איפה אביתר נמצא. היינו בקשר איתו, והוא התנתק. אנחנו אוהבים אותו".
"נשמח לכל עזרה כדי להגיע לילד היקר שלנו. תודה רבה, וכל הברכות!", סיים האב הדאוג את פנייתו הנרגשת.
ואלו פרטיו של אביתר, כפי שכזכור מסרה המשטרה: הוא נראה לאחרונה בתאריך 7.12 ברחוב ז'בוטינסקי פינת בן גוריון ברמת גן, מבנה גוף רזה, גובהו 1.83, עיניו חומות ושיערו שחור קצר. לבש בגדים שחורים עם פס לבן בצדדים.
"כל היודע דבר על מקום הימצאו, מתבקש לפנות למוקד 100 של משטרת ישראל או לתחנת בני ברק בטלפון 03-6796444", נכתב בהודעה הרשמית של משטרת ישראל.